Betaal eers voor ons brandstof ingooiVulstasies het begin om motoriste te versoek om eers te betaal voor daar brandstof in hul motors gegooi word weens mense wat wegry sonder om te betaal, berig Beeld. “Daar is definitief ŉ toename in voorvalle waar mense wegry sonder om te betaal,” het Gavin Smith, woordvoerder van Engen, aan die koerant gesê. Hy sê die voorvalle het veral die laaste ses maande en vandat die petrolprys tot meer as R10 per liter gestyg het, erg toegeneem. “Ons skryf dit toe aan die ekonomie en die hoë brandstofprys.” Volgens die berig het dit so erg geword dat ŉ Engen-vulstasie in Auckland Park, Johannesburg ŉ kennisgewing aangebring het dat petroljoggies opdrag gegee is om eers vir betaling te vra voor hulle brandstof ingooi gedurende “hoë-risiko periodes.” Die hoë-risiko periodes waarna verwys word, is vroegoggend en laataand. – Sapa